EkBass/fiwiki-20250220-pages-articles huggingface dataset:
Naboo

Naboo Etäisyys galaksin keskuksesta 34 000 valovuotta Alue Galaksin keskikehä Aurinkokunta Chommellin aurinkokunta Vuoden pituus ? päivää Vuorokauden pituus ? tuntia Aurinkoja 1 Kiertolaiset 3 Väkiluku 625 miljoonaa (gunganien määrä tuntematon) Nähtävyyksiä ? Pintavettä 85 prosenttia Liittoumat Galaktinen tasavalta, Galaktinen Imperiumi Naboo on fiktiivinen planeetta George Lucasin luomassa Star Wars -elokuvasarjassa. Suurin osa sen pinnasta on metsien, laaksojen ja järvien peittämää kaunista aluetta, ja siellä oli muutamia kaupunkeja. Pääkaupunki on nimeltään Theed. Planeetalla on myös vedenalainen, itsenäistynyt kaupunki Otoh Gunga, gunganeiden pääkaupunki. Sanalla "naboot" tarkoitetaan Naboon tavallisia ihmisiä tai kaupunkeja. Naboolla ei ole kiinteää ydintä, vaan se koostui vesistöistä ja tunneliverkostoista. Vaikka suurin osa Naboon eläimistä ovat rauhallisia, niin valtamerissä on uhkaavia saalistajia. Se on Padmé Amidalan, Palpatinen ja Jar Jar Binksin kotiplaneetta. == Kuvaus == Naboo on keskikehällä sijaitseva maalais- ja suoplaneetta, jota asuttivat sekä gunganien rotu ja vaaleilla valitun monarkin hallitsema ihmiskuningaskunta. Planeetan rakenne oli hyvin erilainen muihin verrattuna, koska sillä ei ollut kiinteää ydintä, vaan se koostui tunneliverkostoista, kivikappaleista ja tulvivista luolista. Naboon pinta koostui laajasta joukosta erilaisia maisemia, laaksoista ja ruohoisista kukkuloista soisiin järviin. Naboota pidettiin luonnollisten piirteidensä lisäksi klassisen kauneuden planeetaksi. Planeetalla asui paljon rauhallisia eliöitä, mutta valtamerissä eli paljon saalistavia petoja, kuten sando- merihirviöitä. ==Esiintymiset== * Star Wars: Episodi I – Pimeä uhka * Star Wars: Episodi II – Kloonien hyökkäys * Star Wars: Episodi III – Sithin kosto * Star Wars: Battlefront * Star Wars: Battlefront II * Star Wars: Battlefront II == Aiheesta muualla == Naboosta Jedipediassa Luokka:Tähtien sodan planeetat de:Orte aus Star Wars#Naboo sv:Lista över platser i Star Wars#Naboo
Georges Simenon

Georges Joseph Christian Simenon (13. helmikuuta 1903 Liège – 4. syyskuuta 1989 Lausanne) oli belgialainen kirjailija, joka kirjoitti ranskaksi. Hänet tunnetaan etupäässä komisario Maigret’stä kertovista salapoliisiromaaneistaan. == Elämä == Simenon syntyi Liègessä Belgiassa ja toimi nuorena kotikaupungissaan toimittajana. Hän muutti Pariisiin vuonna 1922 ja alkoi välittömästi kirjoittaa erilaisia kertomuksia, aluksi kauhukirjallisuutta. Hän kirjoitti vielä tuolloin lähinnä salanimillä. Simenonin ensimmäinen varsinainen romaani, Pietr-le-Letton (Maigret ja latvialainen), ilmestyi vuonna 1930. Tämä oli hänen ensimmäinen Maigret-kirjansa. Hän kirjoitti Maigret'stä kertovia kirjoja aina vuoteen 1972 asti. Simenon kuoli Lausannessa Sveitsissä 86-vuotiaana. == Esikuvat ja tuotanto== Ihmiskuvauksen mallia Simenon otti sekä ympäristöstään että maailmankirjallisuudesta: esikuvina voi nähdä Nikolai Gogolin ja Honoré de Balzacin. Hän oli jonkin aikaa työssä Pariisin rikospoliisissa. Toisen maailmansodan jälkeen Simenon alkoi matkustella laajalti eri maissa ja muuttikin ensin Yhdysvaltoihin ja myöhemmin Sveitsiin. Simenon on kuvannut Maigretin humanistiksi, joka ymmärtää ihmisten heikkouksia ja jonka myötätunto on pienen ihmisen puolella. Maigret-kirjojen rinnalla Simenon kirjoitti psykologisia romaaneja, joissa on usein mukana sortuminen yhteiskunnan lakien ulkopuolelle. Romaaneissaan Simenon kulkee eri maissa ja erilaisissa sosiaalisissa asemissa. Pääpaino on silti aina yksilössä, usein kriisiin ajautuneessa ihmisessä. Myös Maigret-kirjoissaan Simenon kuvaa mitä erilaisimpia elinympäristöjä loistohotelleista köyhälistön kortteleihin. Hänen kirjoitustyylinsä on toteavaa ilman tehon tavoittelua tai dramaattisuutta. Alamaailman tunnelman hän pystyy luomaan käyttämättä alamaailman ilmaisuja. Hän ei myöskään esiinny sosiaalikriitikkona ja saarnaajana. Sen sijaan häntä on kutsuttu synkäksi kirjailijaksi ja skeptikoksi, mutta muutamissa teoksissaan hän silti kuvaa valoisaa, idealistista viattomuutta tai epäitsekästä rakkautta. ==Simenon Suomessa== Maigret-romaaneja on julkaistu suomeksi vuodesta 1953 alkaen. Suurimpaan painosmäärään on yltänyt teos Sairaalan kellot. == Teokset == Georges Simenon oli 1900-luvun määrällisesti tuotteliaimpia kirjailijoita: hän kirjoitti yli 400 romaania tai novellia ja kirjoitti työskennellessään noin 70 sivua päivässä. Vaikka monet romaanit – varsinkin Maigret’n uraa käsittelevät – olivat hyvinkin kaavamaisia, arvostelijat eivät koskaan leimanneet Simenonia roskakirjailijaksi. Häntä pidetään edelleenkin erinomaisena todellisen elämän tunteen ja tunnelman luojana. Simenonin kirjoja on käännetty 55 kielelle ja niitä on myyty kansainvälisesti yli 1,4 miljardia. ==Lähteet== == Aiheesta muualla == *Georges Simenon 1903-1989 , DekkariNetti *Timonen, Lauri: ”Vasenkätisiä varjoja – lyhyt katsaus Simenon-filmatisointeihin”. Filmihullu 3/2014. Luokka:Belgialaiset kirjailijat Luokka:Rikoskirjailijat Luokka:Vuonna 1903 syntyneet Luokka:Vuonna 1989 kuolleet
Laakso

thumb|Ossau-laakso Pyreneillä Laakso on suurehko, tavallisesti pitkänomainen maanpinnan laskeuma, jota rajoittaa ainakin kahdelta vastakkaiselta sivulta korkeammalla oleva maa. Laakso syntyy yleensä virtaavan veden tai jäätikön kaivertaessa kallioon uran. Laaksoa kutsutaan jokilaaksoksi, jos siinä virtaa edelleen joki. Laaksot ovat aina olleet tärkeitä ihmisille etenkin niissä virtaavan joen vuoksi. Laaksojen reunat ovat myös suojelleet ihmisiä tuulelta ja muilta äärisäiltä sekä hyökkääjiltä. Laaksot voidaan jakaa muotonsa perusteella V-laaksoihin, U-laaksoihin ja tasapohjaisiin laaksoihin. V-laakso on kapea ja sen rinteet jyrkät. V-laakson synnyttää voimakas virta, joka kovertaa kallioon uran. V-laaksoja esiintyy vuoristoisilla seuduilla ja ylänköalueilla. Erityisen jyrkkäseinäistä, rotkomaista laaksoa kutsutaan kanjoniksi. U-laaksossa on myös jyrkät rinteet, mutta ne loivenevat alhaalla, ja laakson pohja on leveä. U-laaksoja syntyy jokea tai V-laaksoa pitkin hitaasti liikkuvien jäätiköiden aiheuttamassa eroosiossa. Tasapohjainen laakso on yleisin laaksotyyppi. Tasapohjaiset laaksot ovat vanhoja muodostelmia, jotka joki on aikoinaan kaivertanut. Ajan kuluessa niiden pohja on leventynyt ja joki on alkanut polveilla kun sen rinteet ovat murentuneet. Polveileva joki on edelleen leventänyt laaksonpohjaa. Tulvan sattuessa laaksosta tulee tulvatasanko. LinvilleGorge.jpg|V-laakso Pohjois-Carolinassa U-shaped valley at the head of Leh valley, Ladakh.JPG|U-laakso Himalajalla Yosemite Valley from Wawona Tunnel view, vista point..JPG|Yosemitenlaakso Yosemiten kansallispuistossa Fljótsdalur.jpg|thumb|Fljótsdalur on melko laakea laakso Itä-Islannissa Engstligental.jpg|Engstligenin laakso Sveitsissä Toggenburg mit Nesslau.jpg|Thurjoen laaksoa Sveitsissä Egypt, Partly submerged palms above Nile dam, Upper Egypt.jpg|Niilin laakso tulvii ==Lähteet== ==Aiheesta muualla== Luokka:Seulonnan keskeiset artikkelit
Hieromasauva

Hieromasauva eli dildo on yleensä siitintä muistuttava esine, jota käytetään seksuaalisen mielihyvän tuottamiseen. Hieromasauva työnnetään emättimeen, jossa sitä liikutellaan edestakaisin. Sillä voi myös hieroa esimerkiksi klitorista. Peräaukkoon työntäminen on yleisempää miesten käytössä eturauhasen erogeenisyyden vuoksi. Lisäksi hieromasauvoja käytetään parien välisissä seksileikeissä. Joskus hieromasauvoissa on myös moottori, tällöin kyseessä on vibraattori. Hieromasauvoja on monenvärisiä, -hajuisia ja -makuisia. Jotkut niistä ovat myrkyllisiä niiden valmistuksessa käytettyjen materiaalien vuoksi. Terveydelle haitalliset ftalaattipitoiset hieromasauvat ovat tunnistettavissa kuvaustekstin perusteella. Käytössä tulee huomioida myös hygienia, useat dildot ovat vesipestäviä ja puhdistetavissa saippualla. Tarkemmat puhdistusohjeet löytyvät pakkauksista. Ftalaattipitoisten sauvojen valmistusaineiksi mainitaan usein jelly, geeli (gel) tai kumi (rubber). Ne voi tunnistaa myös hajun ja liukkaan öljymäisen pinnan perusteella. Turvallisia hieromasauvan materiaaleja ovat esimerkiksi ei-huokoiset materiaalit, kuten keramiikka, borosilikaattilasi ja ruostumaton teräs. Myös silikoni on turvallinen käyttää limakalvoilla, vaikka se virallisesti luokitellaankin huokoiseksi materiaaliksi. Keramiikka, borosilikaattilasi, teräs ja silikoni eivät vapauta haitallisia aineita eivätkä kerää pintaansa bakteereja. Ne ovat siis terveydelle turvallisia ja hygienisiä käyttää. Jotkin silikonit, kuten platinakovetteisen silikonin, voi puhdistaa jopa keittämällä. Hieromasauvan pituus voi vaihdella alle kymmenestä senttimetristä jopa puoleen metriin. Usein hieromasauvat on varustettu vibraattorilla eli värinätoiminnolla. Joihinkin malleihin kuuluu myös lanteille kiinnitettävä vyö, jolloin yhdistelmää kutsutaan nimellä strap-on. Erityisesti naiset voivat simuloida penetraatiota yhdynnässä strap-onin avulla eri seksiasennoissa. Ensimmäisen höyryvoimalla käyvän hieromasauvan keksi Yhdysvalloissa vuonna 1869 George Taylor. ==Kuvia== Kuva:Wibrator.jpg|Värinällä varustettu hieromasauva. Kuva:Black-Dildo.jpg|Musta silikonista valmistettu hieromasauva. Kuva:Double Dildo.jpg|Peniksen muotoinen kaksisuuntainen dildo. Kuva:3-strap harness with orange dildo 01.jpg|Vyötärödildo. ==Väite vibraattorien käytöstä hysterian hoidossa== Usein siteerataan Rachel Mainesin väitettä (1998), että 1800-luvun lääkärit käyttivät jatkuvasti sähkövibraattoreita stimuloimaan orgasmin naispotilaille hoitaakseen näiden hysteriaa. Kaksi tutkijaa kävi läpi Mainesin kirjan viitteet, eikä löytänyt yhdestäkään niistä minkäänlaista todistetta väitteelle. He pitävät Mainesin kirjaa varoittavana esimerkkinä akateemisen laadunvalvonnan epäonnistumisesta. Jo aiemmin Mainesin väitteitä oli pidetty virheellisinä. == Katso myös == * Seksiväline ==Lähteet== ==Aiheesta muualla== Luokka:Sauvat Luokka:Seksivälineet Luokka:Seulonnan keskeiset artikkelit
Pyhä Linus

Pyhä Linus oli katolisen kirkon käsityksen mukaan kirkon toinen paavi, Pyhän Pietarin seuraaja. Hänen arvioidaan tulleen paaviksi noin vuonna 67 ja kuolleen noin vuonna 79.The Book of Saints: 346. Linus lienee tullut Rooman piispaksi keisari Neron valtakautena, mutta todennäköiseti hänen aikanaan ei vielä käytetty arvonimeä paavi. Pyhä Linus on mahdollisesti ollut silloisen Rooman seurakunnan johtoryhmän jäsenenä mutta ei ole enempää tietoa, asetettiinko hänet muiden yläpuolelle tuolloin. Rooman piispa alkoi kuitenkin erottua muiden piispojen joukosta vasta 200-300 luvulla. Hänestä ei tiedetä oikeastaan yhtään mitään. Ei ole löydetty yhtään historiankirjoitusta, jonka hän olisi kirjoittanut tai josta olisi kirjoitettu hänen elinaikanaan. Harvat häntä käsittelevät lähteet on kirjoitettu kymmeniä vuosia hänen kuolemansa jälkeen ja niissä hänet mainitaan vain ohimennen. Ensimmäisenä hänet mainitsi kirkkoisä Irenaeus n. vuodelta 180"Against Heresies 3:3.3 .Irenaeus luokitteli Linuksen ensimmäiseksi Rooman piispaksi. Hieronymus on esittänyt Linuksen "ensimmäiseksi sen jälkeen, kun Pietari oli vastuussa Rooman kirkosta"Homily X on 2 Timothy . Vielä ongelmallisempaa on, että eri lähteissä ohimennen mainitut perusasiat ovat ristiriidassa keskenään: edes Linuksen syntymävuotta ei pystytä määrittelemään niiden perusteella kymmenenkään vuoden tarkkuudella. Linus-niminen henkilö mainitaan myös Uudessa testamentissa, Paavalin toisessa kirjeessä Timoteukselle. Vanhalla ajalla muun muassa kirkkoisä Irenaeus väitti, että kyseessä on sama Linus, josta myöhemmin tuli Rooman piispa. Tämä ei kuitenkaan ole varmaa, vaan kyseessä saattaa olla muukin saman niminen henkilö. ==Lähteet== * ===Viitteet=== Linus Luokka:Vuonna 79 kuolleet Luokka:Syntymävuosi tuntematon
Nelitahtimoottori

thumb|Mercedes-Benz W212:n moottori Nelitahtimoottori on muun muassa lähes kaikissa nykyautoissa käytettävä polttomoottorityyppi. Nimi tulee neljästä moottorin toimintavaiheesta, jotka toistuvat moottorin käydessä. Nelitahtimoottori voi toimia joko otto- tai dieselprosessilla. Nelitahtimoottorin periaatteen kuvasi ensimmäisenä Alphonse Beau de Rochas vuonna 1862 myönnetyssä patentissa. Myös itävaltalaisen kellosepän Christian Reithmannin sanotaan patentoineen nelitahtisen moottorin 1860-luvun alussa. Saksalainen Nikolaus Otto kehitti Étienne Lenoirin kaasumoottorin pohjalta vuonna 1876 otto-sykliä käyttävän nelitahtimoottorin. Beau de Rochasin patentti löydettiin vuonna 1884, ja Otton saksalainen patentti mitätöitiin. Ottoa pidetään kuitenkin yleisesti nelitahtimoottorin keksijänä, koska hänen työnsä osoitti uuden moottoritekniikan mahdollisuudet. Nelitahtimoottorin haittana kaksitahtimoottoriin nähden on monimutkaisempi rakenne ja siten suurempi paino. Nelitahtisen ottomoottorin etuna kaksitahtimoottoriin on parempi hyötysuhde ja puhtaammat pakokaasupäästöt, sillä nelitahtimoottorissa polttoaineen ja ilman seos ei juuri ollenkaan sekoitu pakokaasuihin. Tämän vuoksi polttoaineen palaminen on puhtaampaa ja tehokkaampaa kuin kaksitahtimoottorissa. Kaksitahtisissa dieselmoottoreissa polttoaineen huuhteluhäviötä ei esiinny. Nelitahtimoottorin kaasunvaihto on yleensä paremmin hallittavissa kuin kaksitahtimoottorin, koska venttiilien ajoitus ja nousu voidaan suunnitteluvaiheessa määrätä suhteellisen vapaasti. Sen sijaan mäntäohjattu kaksitahtikone on vaikeampi suunnitella siten, että saavutetaan riittävä tehollinen puristussuhde, riittävä täytös ja kunnollinen huuhtelu. Nelitahtimoottorin ominaisuuksia on myös helppo muokata jälkikäteen venttiilien ajoitusta tai nostokäyrää muuttamalla esimerkiksi vaihtamalla nokka-akseli. Nokka-akseleita pyöritetään uusissa moottoreissa jakohihnan tai jakoketjun avulla. Alkuasetelma, imutahti ja puristustahti. Polttoaineseoksen syttyminen, työtahti ja poistotahti. ==Katso myös== *Kaksitahtimoottori *Viisitahtimoottori *Rivimoottori * Bokserimoottori * R3-moottori * R5-moottori * Tähtimoottori * V-moottori * Wankelmoottori * Monimäntämoottori == Lähteet == Luokka:Polttomoottorit Luokka:Seulonnan keskeiset artikkelit
Guanako

Guanako (Lama guanicoe) on kamelien heimoon kuuluva eteläamerikkalainen nisäkäslaji. Luonnonvarainen guanako on kesyn laaman kantamuoto. Guanako on laumaeläin, joka liikkuu jopa satapäisinä ryhminä. Guanako on tapiirin ohella Etelä-Amerikan suurin maaeläin. == Ulkonäkö ja koko == Guanakon säkäkorkeus on noin metrin ja paino 80–120 kg. Kuten laamalla, guanakonkin turkki muodostuu alus- ja päällyskarvasta. Turkki on selästä punertavankeltainen, alempaa vaaleampi ja jalat ovat osin lähes valkoiset. == Levinneisyys == Guanako elää Etelä-Amerikan länsiosan vuoristoissa ja tasangoilla. Levinneisyysalue ulottuu mantereen eteläkärjestä Tulimaasta Argentiinan ja Chilen kautta aina Perun Andien rinteille asti. Guanakon elinalue on supistunut ja pirstoutunut, mutta niiden kokonaismäärä on kuitenkin yli puoli miljoonaa yksilöä, Noin 90 % populaatiosta elää Argentiinassa. == Ravinto ja elintavat == Guanakon elinalue ulottuu merenpinnan tasosta aina 4 000 metrin korkeuteen asti. Ravinto vaihtelee asuinpaikan korkeuden mukaan. Andeilla guanako syö pääasiassa ruohoa, mutta alempana tasankoalueella myös puiden ja pensaiden lehtiä. Kuivilla seuduilla guanako selviää juomatta pitkiä aikoja, sillä se saa tarvitsemansa veden ravinnostaan. Guanako synnyttää joka vuosi, ja se imettää vasaansa noin puoli vuotta. Guanakon vasa on melkein heti syntymänsä jälkeen ihmistä nopeampi. Guanakon karvasta valmistetaan korkealuokkaisia neuleita sekä päällystakki- ja peitekankaita. == Lähteet == * Luokka:Kamelit
Fossa

Fossa (Cryptoprocta ferox) on harvinainen Madagaskarilla elävä petonisäkäs. == Koko ja ulkonäkö == Ulkomuodoltaan fossa muistuttaa kissan ja koiran risteytystä, mutta se on evoluution saatossa kehittynyt mangustista. Käyttäytymiseltään se on hyvin kissamainen. Koiras on 75–80 senttimetriä pitkä, sen häntä on 70–90-senttinen ja paino 6–10 kilogrammaa. Naaras on vähän pienempi. == Levinneisyys == Fossa elää vain Madagaskarilla. Saaren suurimpana petoeläimenä sillä ei ole luontaisia vihollisia, mutta ihmiset tappavat fossia, sillä ne saattavat saalistaa kanoja. Vuonna 2000 fossia laskettiin olevan alle 2 500 aikuista yksilöä, minkä vuoksi laji on luokiteltu uhanalaiseksi. Fossaa uhkaa elinympäristön katoaminen metsien hakkuun seurauksena. == Elintavat == Fossa on yöeläin, tosin viime aikoina on havaittu, että ne ovat aktiivisia myös päivällä. Se on hyvin notkea ja voi hyppiä puusta toiseen kuin orava. Fossan pennut syntyvät sokeina ja karvattomina. Ne pysyvät pesässä nelikuukautisiksi asti ja ovat riippuvaisia emostaan vuoden ikäisiksi. Fossa saa ensimmäisen poikasensa yleensä 3–4-vuotiaana. Vankeudessa fossat voivat elää 20-vuotiaiksi, luonnossa elinikä on yleensä noin 15 vuotta. == Ravinto == Fossat käyttävät ravinnokseen matelijoita, jyrsijöitä ja hyönteisiä. == Lähteet == Luokka:Petoeläimet Luokka:Uhanalaiset nisäkkäät
Quest (kirjallisuus)

Quest on fantasiakirjallisuuden alalaji, jossa päähenkilö on yleensä matkalla pelastamaan maailmaa. Tarinan lopussa on usein jokin suuri tapahtuma, joka muuttaa maailman. Tyypillistä Questille on myös, että päähenkilöt ovat jatkuvasti liikkeellä tarkoituksenaan saada maailma takaisin raiteilleen. Vaikka rajat fantasiakirjallisuuden alalajeissa ovat jokseenkin häilyviä, eivätkä teokset usein edusta puhtaasti vain yhtä lajia, voisi Questin esimerkkinä mainita muun muassa J. R. R. Tolkienin Taru sormusten herrasta -trilogian. Luokka:Fantasian lajit
Quest

Quest tarkoittaa seuraavia asioita: * quest, fantasiakirjallisuuden alalaji * Quest, suomenkielinen Basic-ohjelmointikielellä tehty roguelike-roolipeli * Quest, hollantilaisen kinnerivalmistajan malli * Quest Joint Airlock, Kansainvälisen avaruusaseman moduuli * Quest Corporation, japanilainen 1988 perustettu videopeliyritys * Quest Software, yhdysvaltalainen ohjelmistoyhtiö * Azamara Quest, maltalainen risteilyalus * The Quest, Yes-yhtyeen albumi vuodelta 2021.
Eläinfantasia

Eläinfantasia on fantasiakirjallisuuden alalaji, jossa tarinan keskeiset henkilöt ovat eläimiä, jotka käyttäytyvät ja kommunikoivat keskenään ihmismäisesti. Lajityypin eläinhahmot voivat elää näennäisesti lajityypillisellä tavalla luonnollisessa ympäristössään tai ne voivat elää ihmismäisessä kulttuurissa kahdella jalalla kävellen ja vaatteita ja muita tavaroita käyttäen. Eläinfantasian hahmoilla on usein oma pitkälle kehittynyt kulttuurinsa. Esimerkiksi Richard Adamsin Ruohometsän kansa -kirjoissa kaniineilla on monimutkaisia myyttisiä tarinoita sankareista. Selitetyn fantasian tavoin tämä lajityyppi on toisinaan hyvin lähellä satuja. ==Esimerkkejä eläinfantasiasta== *Richard Adams: Ruohometsän kansa *Richard Adams: Ruttokoirat *Aeron Clement: Kylmät kuut *Erin Hunter: Soturikissat -sarja *Brian Jacques: Redwallin taru -sarja *Robin Jarvis: Deptfordin hiirten seikkailuja -sarja ==Lähteet== Luokka:Fantasian lajit
Käänteis- ja rinnakkaismaailma

Käänteis- ja rinnakkaismaailmat ovat suosittuja aiheita fantasiakirjallisuudessa ja tieteiskirjallisuudessa. Ne ovat vaihtoehtoisia todellisuuksia, joihin siirrytään yleensä jonkinlaisen portin kautta. Juuri siirtyminen nimenomaan toiseen maailmaan erottaa tämän aikafantasiasta. Rinnakkaismaailmat ovat päällekkäisiä tai limittäisiä maailmoja. Philip Pullmanin Universumien tomu -trilogiassa portti maailmojen väliin leikataan ilmaan tietyllä veitsellä. Käänteismaailmassa meille tutut asiat käännetään päälaelleen. K. A. Applegaten Everworld -sarjassa eivät esimerkiksi päde edes fysiikan lait. Luokka:Fantasiakirjallisuus Luokka:Science fictionin käsitteet Luokka:Vaihtoehtoinen todellisuus
Matala fantasia

Matala fantasiaLohikäärmeen selässä () on nimitys, jota käytetään useista fantasiakirjallisuuden alalajeista. Sille on useita häilyviä ja jopa osin ristiriitaisia määritelmiä. Yleensä termiä käytetään kuvaamaan fantasiakirjallisuutta, jossa taikuutta ja yliluonnollisia ilmiöitä esiintyy varsin vähän. Toinen määritelmä termille on fantasiakirjallisuus, jossa taikuus tai muut yliluonnolliset tapahtumat sijoittuvat reaalimaailmaan erillisen fantasiamaailman sijaan. Yhteistä useimmille määritelmille on myös selvä vastakkainasettelu matalan fantasian ja paremmin määritellyn korkean fantasian välillä. == Katso myös == *Uuskumma *Reaalifantasia *Urbaani fantasia ==Lähteet== Luokka:Fantasian lajit
Tommi Korpela

Tommi Petteri Korpela (s. 23. elokuuta 1968 Helsinki) on suomalainen näyttelijä, käsikirjoittaja ja tieto­kirjailija. == Ura == Korpela valmistui Teatteri­korkea­koulusta vuonna 1995. Hän on näytellyt muun muassa televisio­sarjoissa Nortia (1996), Remontti (2003) ja Firma (2005) sekä useissa teatteri­rooleissa muun muassa Q-teatterissa. Hän kuuluu myös Julmahuvi-ryhmään, jonka merkittävin tuotanto on satiiriset sketsi­sarjat Studio Julmahuvi (1998) ja Ihmebantu (2009). Hänen ensimmäinen elo­kuva­pää­osansa oli Peter Lindholmin elo­kuvassa Isältä pojalle (1996). Seuraavaa varsinaista valko­kangas­pää­osaa Korpela sai odottaa vuoteen 2007 asti. Silloin elo­kuva­teattereihin tuli Aleksi Salmenperän mies­prostituoidusta kertova Miehen työ. Korpela esiintyi lisäksi Lauri Törhösen elo­kuvassa Raja 1918 sekä Dome Karu­kosken toisessa pitkässä ohjauksessa Tummien perhosten koti. Korpela on ääni­näytellyt animaatioissa kuten Autot (2006), Horton (2008) ja Autot 2 (2011). Korpela sai ensimmäisen Jussi-palkintonsa vuonna 2008 parhaasta mies­pää­osasta elo­kuvassa Miehen työ, toisen elo­kuvasta Putoavia enkeleitä vuonna 2009 ja kolmannen elokuvasta Häiriötekijä vuonna 2016. Yhtä moneen pää­osa-Jussiin ovat yltäneet ennen häntä ainoastaan Lasse Pöysti ja Tauno Palo. Korpela palkittiin vuoden 2019 Moskovan elo­kuva­juhlilla parhaasta mies­pää­osasta elo­kuvassa Tyhjiö. Vuonna 2024 Korpelalle myönnettiin Suomen Leijonan Pro Finlandia -mitali. Tommi Korpela on kirjoittanut perho­kalastuksesta kertovan kirjan Perho­kalastuksen jäljillä: Incredible Fly Fishing with Hissu & Tommi yhdessä Kari Hieta­lahden kanssa. Kirja julkaistiin huhti­kuussa 2020. == Yksityiselämä == Korpela elää avo­liitossa näyttelijä Elina Knihtilän kanssa. Heillä on yksi lapsi. Tommi Korpela harrastaa perho­kalastusta. Hän on myös luonnon­suojelija. Hän on erikoistunut varsinkin Suomen vaellus­kala­kantojen sekä saimaan­norpan suojeluun. == Valikoitu filmografia == * Firma (2005) * Miehen työ (2007) * Putoavia enkeleitä (2008) * Häiriötekijä (2016) ;Ääninäyttelijänä == Teokset == * == Lähteet == == Aiheesta muualla == * Luokka:Suomalaiset näyttelijät Luokka:Jussi-palkinnon saajat Luokka:Suomalaiset käsikirjoittajat Luokka:Suomalaiset tietokirjailijat Luokka:Vuonna 1968 syntyneet Luokka:Elävät henkilöt Luokka:Seulonnan keskeiset artikkelit
Hiekkakansa

Hiekkakansa eli tuskenit (joskus myös suomennettu Tuskenin ratsastajat, ) ovat George Lucasin luomassa Tähtien sota -elokuvamaailmassa esiintyviä kuvitteellisia älyllisiä humanoideja. Tuskenit asuvat Tatooinen aavikkoplaneetalla . Heidät on usein kuvattu hyvin väkivaltaisiksi ja raaoiksi hirviöiksi. ==Gaderffii== Myös nimellä gaffisauva tai gaffikeppi tunnettu gaderffii on hiekkakansan yleisesti käyttämä vaarallinen teräase. Nämä käsintehdyt aseet on muovattu pakkolaskun tehneiden tähtialusten metallista. Gaderffiin rakenne on yksinkertainen. Se koostuu ontosta durateräsputkesta, jonka toiseen päähän on kiinnitetty leikkuuterä ja toiseen päähän painotettu nuija tai toinen terä. Tuskeneilla on sanonta: ”Kuka tahansa kaksikätinen voi pitää gaderffiita”. Tuskenkulttuuria kuvastaakin mainiosti se, että gaderffiita käyttämään kykenemättömät soturit jätetään kuolemaan, koska muuten he heikentäisivät klaanin muiden jäsenten eloonjäämismahdollisuuksia. == Lähteet == Luokka:Tähtien sodan olennot Luokka:Kuvitteelliset rodut
Gallian keisarikunta

Gallian keisarikunta oli Rooman valtakunnasta 200-luvun kriisin aikana eronnut valtakunta. Keisarikunta oli olemassa vuosina 260–274. Pääasiassa siihen kuuluivat Germanian, Gallian, Britannian ja Hispanian alueiden provinssit, mutta myös Raetia oli lyhyen aikaa Gallian keisarikunnan hallussa 260-luvun alussa. Keisarikunnan nimi on keksitty vasta uudella ajalla. Aikalaiset eivät nimittäneet sitä erilliseksi valtioksi, vaan sitä pidettiin vallananastajien haltuun joutuneena Rooman valtakunnan osana. Gallienus tuli keisariksi Persian Sapor I:n kaapattua keisari Valerianuksen idässä. Kun Pannoniassa kapinoitiin, Gallienuksen täytyi lähteä Tonavalle. Tällöin Postumus jäi vastuuseen Reinistä. Jonkin ajan kuluttua Postumus kapinoi, murhasi keisarin perijän Saloninuksen ja otti haltuunsa Colonia Agrippinan. Postumus julistautui keisariksi ja siirtyi Augusta Trevevorumiin. Hän perusti oman senaatin, pretoriaanikaartin ja valitsi kaksi konsulia. Toisin kuin monet aiemmista usurpaattoreista Postumus ei edes yrittänyt saada hallintaansa koko valtakuntaa, vaan tyytyi Gallian puolustamiseen. Gallian keisarikunta onnistui pysymään neljäntoista vuoden ajan vapaana keskusvallan otteesta. == Gallian keisarikunnan keisarit == Gallian keisarikunnan keisareista tiedetään vain vähän. Heidän lyötättämänsä kolikot ovat tärkeä tietolähde. Tiedossa olevat keisarit: * Postumus (260–269), murhattiin ** (Laelianus 268, usurpaattori) * Marius (269) * Victorinus (269–271), murhattiin ** (Domitianus 271?, usurpaattori) * Tetricus I (271–274) ** Tetricus II (kanssahallitsija 273–274) == Katso myös == * Rooman keisari * Palmyran valtakunta == Lähteet == * * * * * Luokka:200-luvun kriisi Luokka:Gallia Luokka:Rooman viholliset ja liittolaiset
James Earl Jones

James Earl Jones (17. tammikuuta 1931 Arkabutla, Mississippi – 9. syyskuuta 2024 Pawling, New York)James Earl Jones Dies: Revered ‘Field Of Dreams’ Star, Darth Vader Voice & Broadway Regular Was 93 oli yhdysvaltalainen näyttelijä. Jones syntyi Mississippin Arkabutlassa ja muutti viisivuotiaana perheensä kanssa Michiganiin. Hänen isänsä Robert Earl Jones oli myös näyttelijä. Jones suoritti Bachelor of Arts -tutkinnon teatteritaiteessa Michiganin yliopistossa Ann Arborissa vuonna 1953. Hän kärsi lapsena änkytyksestä, ja hänellä oli puhevaikeuksia. Urallaan hän oli tunnettu syvästä ja vaikuttavasta äänestään. Hänen ensimmäinen elokuvaroolinsa oli B-52-pommikoneen miehistöön kuuluva luutnantti Lothar Zogg Stanley Kubrickin elokuvassa Tohtori Outolempi vuonna 1964. Vuonna 1981 valmistuneessa Conan Barbaari -elokuvassa Jones esitti pahaa Thulsa Doomia. Sittemmin Jones näytteli usein elokuvissa erilaisia auktoriteettihahmoja. Jones teki Darth Vaderin uhkaavan äänen Tähtien sota -elokuviin Uusi toivo, Imperiumin vastaisku, Jedin paluu, Sithin kosto ja The Rise of Skywalker, animaatiosarjaan Star Wars Rebels, antologiaelokuvaan Rogue One sekä Disney+-sarjaan Obi-Wan Kenobi. Hänen nimensä ei kuitenkaan esiintynyt alkuperäisen Tähtien sota -trilogian lopputeksteissä, koska hän ei mielestään tehnyt tarpeeksi työtä ansaitakseen nimensä lopputeksteihin. Myöhemmin nimi lisättiin digitaalisesti muokattuihin uusiin versioihin. Syyskuussa 2022 Jones päätti lopettaa Darth Vaderin ääninäyttelemisen ja teki Lucasfilmin kanssa sopimuksen, jonka mukaan Vaderin ääni tehtäisiin jatkossa tekoälyn ja Vaderin arkistoitujen repliikkien avulla. Jones tunnetaan myös Mufasan äänenä piirroselokuvassa Leijonakuningas sekä CNN-televisiokanavan ”This is CNN” -tunnuslauseen äänenä. Hän on näytellyt myös kolmessa Jack Ryan -elokuvassa. Lisäksi hän esiintyi televisiosarjoissa, teatterissa ja videopeleissä. Hän esitti kenraali Solomonia tietokonepelissä Command & Conquer: Tiberian Sun. Jones kuoli kotonaan Pawlingissa, New Yorkissa maanantaina 9. syyskuuta 2024. Hän oli kuollessaan 93-vuotias. == Palkinnot ja kunnianosoitukset == Jones voitti maineikkaan uransa aikana kaksi Emmy- palkintoa, kaksi Tony-palkintoa ja Grammy-palkinnon. Vuonna 2011 hän sai Oscar-kunniapalkinnon ”jatkuvasta huippuosaamisesta ja harvinaisesta monipuolisuudestaan”, ja vuonna 2019 hänet nimettiin Disney-legendaksi. ==Lähteet== == Aiheesta muualla == * * James Earl Jonesin elämäkerta Luokka:Yhdysvaltalaiset elokuvanäyttelijät Luokka:Yhdysvaltalaiset teatterinäyttelijät Luokka:Yhdysvaltalaiset televisionäyttelijät Luokka:Oscar- palkinnon saajat Luokka:Grammy-palkinnon saajat Luokka:Primetime Emmy -palkinnon saajat Luokka:Daytime Emmy -palkinnon saajat Luokka:Tony-palkinnon saajat Luokka:SAG-palkinnon saajat Luokka:Vuonna 1931 syntyneet Luokka:Vuonna 2024 kuolleet Luokka:Seulonnan keskeiset artikkelit
Herennius Etruscus

Quintus Herennius Etruscus Messius Decius (s. vuosien 220–230 välillä, k. kesäkuu 251) oli Rooman keisari vuonna 251. Hän oli isänsä Deciuksen kanssahallitsija. Hän kuoli taistellessaan gootteja vastaan. == Syntymä ja isän nousu keisariksi == Herenniuksen elämästä tiedetään monien muiden 200-luvun keisarien tavoin erittäin vähän. Herennius Etruscus syntyi Pannoniassa joskus vuosien 220 ja 230 välillä, kun hänen isänsä palveli siellä armeijassa. Hän kuului veljensä Hostilianuksen tavoin ylhäiseen senaattorisukuun niin kuin myös hänen äitinsä Herennia Etruscilla. Hostilianus oli kolikoista päätellen Herenniusta nuorempi. Herenniuksen isä Decius kaappasi syys- tai lokakuussa 249 vallan keisari Philippus Arabsilta. Herennius siirtyi veljensä ja äitinsä kanssa Roomaan varmistamaan senaatin ja kansan uskollisuuden uudelle hallitukselle. == Nousu keisariksi ja kuolema == Jäätynyttä Tonavaa ja Rooman sisällissodan heikentämiä puolustuksia hyödyntäen gootit ja karpit hyökkäsivät talvella ja keväällä 250 Moesiaan ja Daakiaan piirittäen useita kaupunkeja. Herennius nimitettiin touko–kesäkuussa caesariksi, ja hän sai myös arvonimen princeps iuventutis () ja jätti veljensä Hostilianuksen varjoonsa. Pian tämän jälkeen Decius lähetti Herenniuksen armeijan kanssa Moesiaan, mutta jäi itse vielä Roomaan kesä- heinäkuuhun asti, jolloin liittyi Rooman armeijaan. Koko seuraavan kesän ja syksyn Decius ja Herennius taistelivat gootteja vastaan. He karkottivat karpit Daakiasta ja ajoivat gootit etelään mutta kärsivät sitten tappion ja joutuivat perääntymään.Rooman keisarit s. 245, 492 Vuoden 251 alussa Herennius korotettiin Deciuksen kanssahallitsijaksi, eli hän sai arvonimen augustus. Hän oli myös konsulina isänsä kanssa. Saman vuoden keväällä he lähtivät uudestaan sotaretkelle gootteja vastaan. Retki päättyi kuitenkin katastrofiin, kun Herennius sai surmansa nuolesta joko kahakassa ennen Abrittuksen taistelua tai sen aikana.Southern s. 75 Pian myös Deciuksen armeija tuhottiin soisessa maastossa Abrittuksen (nykyinen Razgrad Pohjois-Bulgariassa) kaupungin lähellä. Molempien ruumiit katosivat suolle, eikä niitä koskaan löydetty. Herennius ja Decius olivat ensimmäiset Rooman keisarit, jotka kuolivat taistelussa ulkoista vihollista vastaan. == Lähteet == * * === Viitteet === == Aiheesta muualla == Luokka:200-luvun kriisi Luokka:Vuonna 251 kuolleet Luokka:Rooman keisarit Luokka:99.3 Yhteiskuntaelämän edustajat
Pitcairnin kieli

Pitcairn eli pitkern on kreolikieli, jota puhutaan Pitcairnin saarella. Kieli kehittyi englannin ja tahitin kielistä 1700-luvun lopulla. Pitcairnia puhuu noin 36 ihmistä (2002). Heistä kaikki tosin ymmärtävät myös englantia. Kielellä on virallisen kielen asema englannin rinnalla Pitcairnin saarella. Norfolkinsaarella puhuttava norfukin kieli on kehittynyt pitcairnin kielestä ja eroaa siitä vain vähän. Toisinaan kielet niputetaan yhteen samaksi kieleksi (pitcairn-norfolk). == Syntyhistoria == Bountyn kapinan jälkeen kapinalliset ottivat Tahitilta mukaansa 18 polynesialaista, pääasiassa naisia, purjehtivat Pitcairnin saarelle ja asuttivat sen. Koska Bountyn miehistöllä ja tahitilaisilla ei ollut yhteistä kieltä, kommunikoinnin tuloksena syntyi hiljalleen uusi kieli, jossa yksinkertaistettuun englantiin yhdistyi tahitin kielen sanoja ja puhetapoja. Pitcairnin kieleen vaikuttivat myös miehistön jäsenten puhumat englannin eri murteet, sillä miehistöön kuului niin karibialaisia, skotteja kuin yläluokkaisia englantilaisia. Bountyn kapinallisten lisäksi kieleen ovat vaikuttaneet muun muassa adventistikirkon lähetyssaarnaajat sekä kuningas Jaakon Raamattu. == Esimerkkifraaseja == Lähde: Pitcairn Suomi O-a kyllä I kawa En tiedä It's darking Tulee pimeää I no been see-um En ole nähnyt häntä Bout yawly gwen? Miten menee? == Lähteet == Luokka:Pitcairnin kielet Luokka:Englannin kreolit
Norfolk

Norfolk on hallinnollinen, muodollinen ja historiallinen kreivikunta Itä- Englannissa Pohjanmeren rannalla. Hallinnolliseen kreivikuntaan kuuluu seitsemän hallintopiiriä ja sen keskuksena toimii Norwichin kaupunki. Vuonna 2020 kreivikunnassa arvioitiin elävän noin ihmistä. Norfolk on viidenneksi suurin Englannin perinteisistä kreivikunnista ja asukasluvultaan seitsemäs ei- metropolikreivikunnista. Kuitenkin alue on pääasiassa maaseutua, joten se on harvaan asuttua ja pääelinkeinoja ovat maanviljely ja turismi. Tärkeimpiä viljelyskasveja ovat viljat, rypsi, sokerijuurikas ja kasvikset, kuten sipuli ja peruna.Norfolk Countryside Visit Norfolk == Hallinto == === Osa-alueet === Norfolkin muodollinen kreivikunta muodostuu seuraavista seitsemästä hallintopiiristä, jotka toimivat yhteistyössä kreivikunnan hallinnon kanssa: Hallinnon taso Hallinnon taso Väkiluku (2020) Lähde Kartalla Norfolkin kreivikunta: Norfolkin kreivikunta: 1–7 Norwichin kaupunki * 1 South Norfolkin hallintopiiri * 2 Great Yarmouthin kaupunkipiiri * 3 Broadlandin hallintopiiri * 4 North Norfolkin hallintopiiri * 5 King’s Lynnin ja West Norfolkin kaupunkipiiri * 6 Brecklandin hallintopiiri * 7 * Hallintopiiri * Hallintopiiri * Hallintopiiri * Hallintopiiri * Hallintopiiri Hallintopiirit jakaantuvat edelleen 537 kuntaan (civil parish), joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita. == Väestö == Vuonna 2020 Norfolkin kreivikunnassa oli noin asukasta ja seuraavat yli asukkaan asutuskeskukset: Asutuskeskus Hallinnollinen alue Väkiluku (2020) Lähde Norwich Norwich King’s Lynn King’s Lynn ja West Norfolk Great Yarmouth Great Yarmouth Thetford Breckland Gorleston-on-Sea Great Yarmouth Dereham Breckland Wymondham South Norfolk Taverham Broadland North Walsham North Norfolk Downham Market King’s Lynn ja West Norfolk Attleborough Breckland Diss South Norfolk Watton Breckland == Tunnukset == === Lippu === Norfolkin lipussa on kultaiseen ja mustaan halkoisella pohjalla kärpännahkainen palkki. Lippu perustuu Norfolkin 1. jaarlin Ralph de Gaelin vaakunaan. Kärpännähkäkuvion uskotaan viittaavan Bretagneen, jossa jaarli oli saanut Gaëlin lordin arvonimen. Lippu otettiin virallisesti käyttöön 11. syyskuuta 2014 norfolkilaisen Dominic Victor Maverick Smithin uutteran kampanjoinnin tuloksena. === Kreivikuntapäivä === Norfolkin kreivikuntapäivää vietetään heinäkuun 27. päivänä, jolloin kreivikunnassa juhlistetaan vanhoja perinteitä. Päivää vietettiin ensimmäisen kerran vuonna 2018. === Nimikkokukka === Vuonna 2004 Norfolkin nimikkokukaksi valittiin aleksanterinsiipiputki Plantlife International -järjestön pitämässä yleisöäänestyksessä. == Lähteet == == Aiheesta muualla == *
200-luvun kriisi

200-luvun kriisi oli Rooman valtakunnan hajoamiskausi noin vuosina 235–275. Valtakunta kävi tällöin tuhon partaalla. Samaan aikaan sijoittuu myös niin kutsuttu sotilasanarkian aika 235–284. Roomassa oli kriisikaudella 40 vuoden kuluessa 12 eri hallitsijaa. Useimmat näistä olivat sotapäälliköitä, jotka jokin alueellinen armeijayksikkö oli nostanut Rooman keisarin asemaan, ja jotka olivat siten saaneet keisarin vallan joko koko valtakunnassa tai jossakin sen osassa. Lähes kaikki tämän ajan keisarit kuitenkin murhattiin tai kuolivat taistelussa, yleensä vain muutaman vuoden kuluttua valtaan pääsystään. Ainoan poikkeuksen muodosti Claudius Gothicus, joka kuoli kulkutautiin.Arto Kivimäki, Pekka Tuomisto: Rooman keisarit, Karisto 2000, ISBN 951-23-4094-1 Tällainen nopea ylimmän vallan vaihtuminen kertoo vallanjaon toimimattomuudesta. Keisarit viettivät yhä vähemmän aikaa Roomassa. Politiikan lisäksi kriisiytyi myös talous. Toisaalta ilmeni myös monia muita ongelmia kuten levottomuuksia, tauteja ja sisällissotia. Valtakunnan desentralisaatio kiihtyi. Sisäiset levottomuudet ilmenivät esimerkiksi separatistisina pyrkimyksinä. Lännessä niin sanotun Gallian keisarikunnan perustanut Postumus ja idässä kuningatar Zenobia pyrkivät kummatkin saavuttamaan itsenäisyyden keskushallinnosta. Aiemmassa vaiheessa armeija oli pyritty siirtämään kauemmas valtakeskuksista, mikä vakautti valtiota. Nyt armeija palasi vallan keskiöön ja dominoi koko yhteiskuntaa. Se myös kasvoi merkittävästi. Valtakunta oli jatkuvasti sekä sisäisessä että ulkoisessa sotatilassa. Armeija alkoi värvätä ulkopuolisia, etenkin germaaneja. Kaupunkeja alettiin pitkästä aikaa linnoittaa. Raja-alueiden siirtokunnat autioituivat monin paikoin. 200-luvulla imperiumi koki myös ensimmäiset vakavat sotilaalliset tappionsa vuosisatoihin. Germaanit ryöstelivät Rooman alueita monin paikoin ja sassanidien Persia nousi Rooman kilpailijaksi. Roomalaiset kärsivät vuosisadan puolivälissä kaksi symbolisesti merkittävää tappiota: vuonna 251 Rooman keisari kaatui ensimmäisen kerran taistelussa ulkoista vihollista vastaan, kun Knivan johtamat gootit löivät keisari Deciuksen joukot Abrittuksen taistelussa, ja vuonna 260 Rooman keisari jäi ensimmäisen kerran vihollisen vangiksi, kun sassanidien kuningas Sapor I vangitsi viekkaudella keisari Valerianuksen, joka kuoli myöhemmin nöyryytettynä vankeudessa.Arto Kivimäki ja Pekka Tuomisto: Rooman keisarit, s. 19, 218, 225. Karisto, Hämeenlinna 2001. Kun tällaista menoa oli kestänyt 35 vuotta, valtakunta oli kuoleman kielissä. Rooman lahjakkaimpien keisareiden joukkoon luettu Aurelianus kuitenkin onnistui turvaamaan valtakunnan rajat. Diocletianus vakiinnutti oloja edelleen. Selviytyminen kriisistä oli luultavasti kuitenkin enemmän sattumaa ja rakenteellisten tekijöiden sanelemaa kuin yksilöiden ansiota. == Katso myös == * Rooman keisari * Rooman valtakunta == Lähteet == * Luokka:Seulonnan keskeiset artikkelit
Adamstown

Adamstown on Pitcairnin saarten ainoa kaupunki ja virallinen pääkaupunki. Se on saanut nimensä viimeisen eloonjääneen HMS Bounty -laivan kapinallisen John Adamsin mukaan. Adamstown sijaitsee saaren pohjoisosissa ja on maailman pienin virallinen pääkaupunki. Saaren kaikki noin 50 asukasta asuvat Adamstownissa. Adamstownissa on muun muassa koulu, kirkko, museo ja satelliittiasema, joka huolehtii saarten tietoliikenteestä. Kaupungista löytyy myös yksi baari Christian’s Cafe, joka palvelee janoisia asiakkaitaan vain yhtenä päivänä viikossa eli perjantaisin. Kaupunkiin saavutaan pienen Bounty Bay -lahden kautta 70 metriä korkean jyrkänteen yli. Itse kaupunki levittäytyy kukkulan pohjoisrinteelle, 120–150 metrin korkeudelle merenpinnasta. Sen 800 metriä pitkä ”pääkatu” on rantaviivan suuntainen.Places of Interest Government of Pitcairn Puutarhojen ympäröimät talot ovat hajallaan tämän tien ja sen sivuteiden varrella. Kylän keskusaukiolla on Bounty-laivan ankkuri ja laivakello, jonka soittamisella ilmoitetaan laivojen saapumisesta ja muista tärkeistä tapahtumista.Pitcairn Island Encyclopedia Pitcairn Islands Study Center == Lähteet == == Aiheesta muualla == Luokka:Pitcairnsaaret Luokka:Oseanian pääkaupungit
Montagnola

Montagnola on Sveitsissä sijaitseva, Collina d'Oron kuntaan kuuluva taajamaAmtliches Gemeindeverzeichnis der Schweiz. Excel-taulukko (välilehti Gemeindeliste, rivi 1670, välilehti Aufge. Gemeinde, rivi 672). Swiss Federal Statistical Office. Viitattu 30.10.2016. . Se sijaitsee Ticinon kantonissa muutama kilometri Luganon kaupungista lounaaseen, ja sieltä on kaunis näköala Luganojärvelle. Taajamassa asuu runsaat kaksi tuhatta ihmistä. Collina d'Oron kunta on perustettu vuonna 2004 yhdistämällä Agran, Gentilinon ja Montagnolan kunnat. Kansainvälisesti Montagnola on tunnettu siitä, että Hermann Hesse asui paikkakunnalla vuodesta 1919 kuolemaansa, vuoteen 1962 saakka. Montagnolassa on Hermann Hesse -museo. Myös George Harrison oleskeli lyhyen aikaa Montagnolassa. ==Lähteet== ==Aiheesta muualla== * Hesse in Montagnola Museon sivusto Luokka:Ticino Luokka:Sveitsin kylät Luokka:Sveitsin entiset kunnat
Kuuropilvijono

Kuuropilvijono eli kuurojono (englaniksi multicell line, vanhemmassa kirjallisuudessa myös squall line) on nauhamainen jono kuuro- tai ukkospilviä. Se on eräs mesomittakaavan konvektiivinen järjestelmä, joka eroaa muista vastaavista pitkän ja kapean muotonsa takia. Jono muodostuu useista erillisisitä kuuropilvistä, joten pienellä alueella on monia nousu- ja laskuvirtausalueita. Se on siis monisolu-ukkonen, mutta rakenne poikkeaa muista monisolu-ukkosista. Kuuropilvet ovat asettuneet jonoksi, ja niiden laskuvirtaukset kehittävät yhtenäisen puuskarintaman jonon etupuolelle. Kuuropilvijonoihin vaarallisin ominaisuus on varsin voimakas laskuvirtaus. Jonoon voi joskus liittyä myös rakeita, äkkitulvia ja heikkoja tornadoita. Tulvimista tapahtuu, kun jonon liike pysähtyy, ja yksittäiset kuurot kulkevat jonon sisällä sen suuntaisesti, jolloin samassa paikassa voi sataa pitkään. Kuuropilvijonot voivat kasvaa satojen kilometrien pituisiksi ja liikkua lähes 100 km/h. == Lähteet == Luokka:Pilvet fr:Grain (météorologie)
Maulbronn

Maulbronn on Saksan kaupunki Baden-Württembergin osavaltion Enzkreisin piirikunnassa. Se sijaitsee Mühlackerin ja Knittlingenin välimaastossa. Maulbronnissa oli kesäkuun 2022 lopussa 6 605 asukasta, ja sen pinta-ala on 25,4 neliökilometriä. == Historia == Maulbronnin alueelle rakennettiin 1147 luostari. Kun uskonpuhdistus saapui vuonna 1551 alueelle, luostari muutettiin luterilaiseksi luostarikouluksi. Maulbronnin kunta on ollut olemassa vuodesta 1838 lähtien. Se syntyi alun perin luostarikoulun ympärille muodostuneesta asutuksesta. Tuohon aikaan se kuului Württembergin kuningaskuntaan. Maulbronnista tuli kaupunki vuonna 1886. == Rakennukset == Maulbronnin luostari on kuulunut vuodesta 1993 lähtien Unescon maailmanperintöluetteloon. Sitä pidetään parhaimmin säilyneenä keskiaikaisena luostarialueena Alppien pohjoispuolella. Alueella ovat edustettuna kaikki tyylisuunnat romaanisesta tyylistä myöhäisgotiikkaan. Luostarialueella uskonpuhdistuksesta lähtien toimineesta luostarikoulusta tuli vuonna 1807 sisäoppilaitos. Pääpaino on uskonnossa ja musiikissa, mutta opintoihin kuuluu myös kieliä: latinaa, hepreaa ja muinaiskreikkaa. Oppilaitoksessa on opiskellut monia kuuluisia ajattelijoita, kuten Johannes Kepler, Friedrich Hölderlin ja Hermann Hesse. == Lähteet == == Aiheesta muualla == *Kaupungin internetsivut Luokka:Baden- Württembergin kunnat Luokka:Saksan kaupungit
Pietari III

Pietari III viittaa seuraaviin hallitsijoihin: * Pietari III, Aleksandrian paavi 477–489 * Pietari III, Aragonian kuningas 1239–1285 * Pietari III, Venäjän keisari 1741–1762 * Pietari III, Portugalin kuningas 1777–1786
Volusianus

Gaius Vibius Volusianus (k. elokuu 253) oli Rooman keisari vuosina 251–253. Volusianuksen vanhemmat olivat isä Trebonianus Gallus ja äiti Afinia Gemina Baebiana. Hänellä oli myös sisar, Vibia Galla. Volusianuksen isä Trebonianus Gallus nousi keisariksi vuonna 251, kun edellinen keisari Decius oli kaatunut taistelussa gootteja vastaan. Trebonianus Gallus jakoi aluksi keisariuden Deciuksen pojan Hostilianuksen kanssa, ja Volusianus sai tyytyä caesarin (apukeisarin) asemaan. Hostilianus kuoli kuitenkin pian kulkutautiin tai mahdollisesti Galluksen murhauttamana, ja Volusianus ylennettiin keisarin asemaan (augustus), isänsä uudeksi kanssahallitsijaksi.Cambridge Ancient History, s. 40–41Moore: Early Career and Accession Vuonna 253 Moesia superiorin maaherra Marcus Aemilius Aemilianus kapinoi keisareita vastaan ja lähti armeijan kanssa kohti Italiaa varmistamaan valtansa. Gallus ja Volusianus kokosivat välittömästi armeijan ja marssivat pohjoiseen tavoitteenaan estää Aemilianuksen pääsyn Italiaan. Gallus lähetti myös käskyn senaattori Publius Licinius Valerianukselle tuoda vahvistuksia Reinin alueen provinsseista. Galluksen armeija liikkui kuitenkin hitaasti ja se oli elokuussa 253 ehtinyt vasta italialaisen Interamnan kaupungin edustalle kun tuli tieto, että Aemilianus oli jo päässyt Italiaan ja eteni nopeasti kohti Roomaa. Kun yhteenotto Galluksen ja Aemilianuksen välillä lähestyi, Galluksen sotilaat tekivät oman tilannearvionsa ja tulivat siihen tulokseen, että on aika vaihtaa puolta. Niinpä he murhasivat Galluksen ja tämän pojan Volusianuksen.Rooman keisarit, s. 247Moore: Gallus' Reign == Lähteet == * * * === Viitteet === == Aiheesta muualla == * J. J. Mikkola : Keisari Volusianus ja suomalaiset. Oliko Rooman keisari Volusianus tekemisissä suomalaisten kanssa?, Suomen Kuvalehti, 03.03.1928, nro 10, s. 12, Kansalliskirjaston digitaaliset aineistot Luokka:Rooman keisarit Luokka:Roomalaiset henkirikosten uhrit Luokka:200-luvun kriisi Luokka:Syntymävuosi tuntematon Luokka:Vuonna 253 kuolleet
Pescennius Niger

Lucius (tai Gaius) Pescennius Niger (noin vuosien 135–140 välillä – 194) oli roomalainen usurpaattori vuosina 193–194. Hän oli Syyrian maaherra, jonka legioonat huusivat Pertinaxin murhan jälkeen keisariksi. Toinen usurpaattori Septimius Severus ehti kuitenkin Roomaan ja tuli lailliseksi keisariksi. Niger lyötiin Issuksessa, ja hänen oli vetäydyttävä. Hän yritti paeta Parthiaan, mutta kuoli. Niger ei koskaan ehtinyt saada Rooman senaatin hyväksyntää, joten häntä ei lasketa lailliseksi keisariksi. == Varhaiset vuodet == Pescennius Niger syntyi pienessä Aquinumin (nykyinen Aquino, Italiassa) kaupungissa Italiassa noin vuosien 135–140 välillä. Hänen vanhempansa olivat ritarisäätyä. Nigerin isä oli Annius Fuscus ja äiti Lampridia. Niger liittyi nuorena armeijaan ja hän palveli Marcus Aureliuksen aikana auxilia-kohortin prefektinä. Commoduksen aikana hän toimi legioonan tribuunina. Commodus vaikuttui Nigerin kyvyistä ja korotti hänet senaattorisäätyyn entisen preettorin arvonimellä. Tämän jälkeen Niger lähetettiin yhdessä Decimus Clodius Albinuksen kanssa Daakiaan tuntemattomaan virkaan. He toimivat ehkä Daakiaan sijoitettujen legioonien, Legio V Macedonican ja Legio XIII Geminan komentajina. Tänä aikana Niger taisteli sarmaatteja vastaan. Vuonna 185 eräs maantierosvo Maternus piinasi joukkoineen Galliaa ja häneen oli liittynyt myös sotilaskarkureita. Commodus nimitti Nigerin Gallia Lugdunensiksen maaherraksi ja antoi tälle tehtäväksi puhdistaa alue maantierosvoista. Niger hoiti tehtävänsä hyvin ja vuonna 186 Maternus kukistettiin. 180-luvun lopulla Niger toimi lisäkonsulina (consul suffectus, eli hänet nimitettiin konsulin virkaan keskellä vuotta). Jossakin vaiheessa hän toimi myös tärkeässä virassa Egyptissä. Vuonna 191 Niger nimitettiin Syyrian maaherraksi. == Lähteet == == Aiheesta muualla == Luokka:Roomalaiset usurpaattorit
Significant Other

Significant Other on Limp Bizkitin toinen studioalbumi, joka julkaistiin 22. kesäkuuta 1999. Albumilla yhtye meni enemmän rap-vaikutteiseen musiikkiin kun aikaisemmalla albumilla Three Dollar Bill, Y’All$. Albumi julkaistiin kesällä 1999, jolloin yhtye keräsi tunnettavuutta Woodstock '99 -keikoilla. Elokuussa julkaistiin albumin ensimmäinen single "Nookie". Vuoden lopussa julkaistiin Method Manin ja DJ Premierin kanssa tehty rap-kappale "N 2gether Now", jonka musiikkivideossa esiintyy mm. Pauly Shore ja Redman. Vuoden 2000 alussa julkaistiin kolmas single "Re-Arranged", jonka musiikkivideo kuvaa yhtyeen vankilassa. Musiikkivideo kuvastaa skandaalia koskien yhtyeen keikkoja Woodstock '99 -festivaaleilla, jossa laulaja Fred Durstia syytettiin väkivaltaisten mellakoiden yllyttämisessä. Keväällä julkaistiin yhtyeen kappale "Break Stuff". Musiikkivideolla esiintyy monia tunnettuja julkimoita ja muusikkoja kuten Snoop Dogg, Eminem, Dr. Dre, Seth Green ja Kornin laulaja Jonathan Davis. == Kappaleet == == Kokoonpano == === Limp Bizkit === *Fred Durst - laulu *Wes Borland - kitara *DJ Lethal - DJ, koskettimet *John Otto - rummut/perkussio *Sam Rivers - bassokitara ===Vierailijat === *DJ Premier - ylimääräinen DJ-työskentely ja tuottaminen ("N 2gether Now") *Method Man - räppäys ("N 2gether Now") *Scott Weiland - laulu ("Nobody Like You") *Jonathan Davis - laulu ("Nobody Like You") *Aaron Lewis - laulu ("No Sex") *Les Claypool - puhe ("Outro") ==Lähteet== Luokka:Vuoden 1999 albumit Luokka:Limp Bizkitin albumit